Vår samiske kulturarv

I Nordland finner vi fire «dialektområder» av det samiske språket – sørsamisk fra Rana og sørover – pitesamisk fra Saltfjellet og ut til Beiarn, Gildeskål og kanskje Fauske – lulesamisk i Nord-Salten og ei grein av nordsamisk nord for Ofotfjorden. Der er andre kulturelle forskjeller, for eksempel næring, men alle tilhører den samiske kulturen. Det har nok eksistert enda en samisk dialekt i Nordland – den sjøsamiske – men den er utdødd.

Vannkraftutbygging, vindkraftutbygging, hyttebygging og mineralutvinning er blant de problemområder der samer ofte føler at de ikke blir tatt på alvor av storsamfunnet.

Andøy Venstre er kjent med at det fortsatt pågår en konflikt i fylket vårt mellom storsamfunnet og sørsamiske interesser på grunn av storsamfunnets tidligere vannkraftutbygging og framtidig vindkraftutbygging i et kjerneområde for sørsamisk næringsutøvelse – Kalvvatnan i Bindal.

Fjord- og kystfisket har vært sjøsamenes hovednæring eller en viktig del av en kombinasjonsnæring. Da Norge i 1951 vant fiskerigrensesaken mot Storbritannia ved Den internasjonale domstolen i Haag, var et av våre sterkeste kort den avhengighet og de sedvaner som bosettingen langs kysten hadde i forhold til fisket i de nære havområder.

Da Stortinget i 1991 ratifiserte ILO-konvensjon 169 om urfolk og stammefolk i sjølstendige stater, aksepterte Norge prinsippende der . Senere har Høyesterett – ved dom i Selbusaka av 21.06.2001 - slått fast at i Norge er samer et urfolk. Norsk samepolitikk bygger altså på folkerettslige prinsipper og i følge FN’s menneskerettserklæring har storsamfunnet et spesielt ansvar for å sikre minoriteters rettigheter. Dersom flertallet alene alltid skal bestemme ut fra egne interesser, vil minoriteter alltid bli den tapende part. I et demokrati sikres mindretallets interesser gjennom rettigheter og dialog.

Tidligere høyesterettsjustitiarus Carsten Smith er klar på at folkeretten griper inn og verner det materielle kulturgrunnlag. Det vil si at alle samer har rettsvern for det næringsgrunnlaget som bærer kulturen.

Andøy Venstre er opptatt av å ivareta vår samiske kulturarv og ser derfor med bekymring på storsamfunnets økende iver etter å foreta store inngrep i viktige kjerneområder med materiellt kulturgrunnlag og som vil ha betydelige negative konsekvenser for hele befolkningen på viktige naturverdier som fugle- og dyreliv, friluftsliv og landskap.

Andøy Venstre

årsmøtet